‘แอกซ่า’สวนวิกฤตเติบโต20%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

เปิดสินค้าใหม่ไม่สนการเมือง เน้นขายรายย่อย/เบี้ยรถยนต์
โพสต์ทูเดย์ — แอกซ่าประกันภัย มั่นใจเศรษฐกิจฟื้นตัว คาดปีนี้เติบโต 20% สวนวิกฤตการเมือง แถมตลาดรถยนต์สดใส 
นายกี่เดช อนันต์ศิริประภา กรรมการผู้อำนวยการ บริษัท แอกซ่า ประกันภัย เปิดเผยว่า ในปีนี้บริษัทคาดว่าจะมีอัตราเติบโตประมาณ 20% เพราะเห็นว่าเศรษฐกิจมีแนวโน้มฟื้นตัวในทางที่ดี แม้สถานการณ์ทางการเมืองจะยังไม่สงบก็ตาม ทั้งนี้การเติบโตดังกล่าวจะมาจากธุรกิจหลักจากการรับประกันภัยรายบุคคล และประกันภัยรถยนต์ที่กลับมาฟื้นตัวอีกครั้ง ซึ่งบริษัทก็จะเร่งขยายตลาดประกันภัยประเภท 5 หรือสมาร์ตไดรฟ์ 5 ให้มากขึ้น 
ทั้งนี้ บริษัทได้มีการปรับกลยุทธ์ในการพิจารณารับประกันภัยสูงขึ้น เพราะปัจจุบันงานมีความเสี่ยงสูงและมีความเสียหายมากขึ้น ส่วนการรับประกันสุขภาพเป็นตลาดที่เติบโตขึ้นมากในปีนี้เช่นกัน และอยู่ระหว่างเปิดตัวผลิตภัณฑ์ใหม่ คือ แผนประกัน Health International Cover ที่ให้ความคุ้มครองสุขภาพในทุกประเทศทั่วโลก พร้อมกับเร่งเพิ่มช่องทางการจัดจำหน่ายผ่านระบบ Quick Link ให้แก่ลูกค้า ในการช่วยคู่ค้าทางธุรกิจในการเสนอราคา ออกกรมธรรม์ หรือต่ออายุให้กับผู้ประกันภัย 
นายกี่เดช กล่าวว่า ทางบริษัทแม่ในประเทศฝรั่งเศสยังได้ทุ่มงบประมาณปีละ 2 ล้านยูโร เพื่อพัฒนาศักยภาพทรัพยากรมนุษย์แก่ผู้บริหารระดับสูงและกลางทั่วภูมิภาคเอเชียแปซิฟิก ให้มาฝึกอบรมที่มหาวิทยาลัยแอกซ่า วิทยาเขตเอเชียแปซิฟิก ประเทศสิงคโปร์ โดยเน้นการเพิ่มทักษะทางธุรกิจเพื่อต่อสู้กับภาวการณ์แข่งขันที่รุนแรง และผลักดันเป้าหมายการเติบโตให้เป็นบริษัท 1 ใน 5 บริษัทประกันภัยยักษ์ใหญ่ของไทยให้ได้โดยเร็วที่สุด 
อย่างไรก็ตาม สำหรับผลการดำเนินงานในปีที่ผ่านมา บริษัทมีเบี้ยประกันภัยรับรวมอยู่ที่ 1,600 ล้านบาท ลดลง 6.8% โดยมาจากธุรกิจประกันภัยรายบุคคล 771 ล้านบาท ธุรกิจประกันภัยบรรษัท 798 ล้านบาท และธุรกิจรับประกันสุขภาพ 57 ล้านบาท 
ทั้งนี้ สาเหตุที่เบี้ยประกันภัยรับรวมลดลง เนื่องจากทางบริษัทได้ปรับลดเบี้ยงานรถยนต์ลงให้เหมาะสมมากขึ้น โดยเน้นการรักษากำไรเป็นหลัก และมุ่งลดค่าสินไหมทดแทนของรถยนต์จากเดิมอยู่ที่ 69% เหลือ 56% ซึ่งในปีที่ผ่านมาบริษัทมีสัดส่วนงานรับประกันภัยรถยนต์อยู่ที่ 815 ล้านบาท หรือ 50% งานประกันเบ็ดเตล็ด 588 ล้านบาท หรือ 36% ประกันอัคคีภัย 102 ล้านบาท หรือ 6.3% และประกันภัยทางทะเลและขนส่ง 122 ล้านบาท หรือ 7.5%